CELEX: 62014CN0601
Language: el
Date: 2014-12-22 00:00:00
Title: Υπόθεση C-601/14: Προσφυγή της 22ας Δεκεμβρίου 2014 — Ευρωπαϊκή Επιτροπή κατά Ιταλικής Δημοκρατίας

16.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/7
            
         Προσφυγή της 22ας Δεκεμβρίου 2014 — Ευρωπαϊκή Επιτροπή κατά Ιταλικής Δημοκρατίας
   (Υπόθεση C-601/14)
   (2015/C 089/08)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: E. Traversa, F. Moro)
   
      Καθής: Ιταλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               Να διαπιστώσει ότι η Ιταλική Δημοκρατία, μη λαμβάνοντας όλα τα αναγκαία μέτρα για να διασφαλίσει την ύπαρξη συστήματος αποζημιώσεως των θυμάτων των εκ προθέσεως τελούμενων εγκλημάτων βίας που διαπράττονται στην επικράτειά της, παρέβη τις υποχρεώσεις που υπέχει από το άρθρο 12, παράγραφος 2, της οδηγίας 2004/80/ΕΚ (1)·
            
         
               —
            
            
               Να καταδικάσει την Ιταλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η οδηγία 2004/80/ΕΚ καθιερώνει σύστημα συνεργασίας μεταξύ των εθνικών αρχών προκειμένου να καταστήσει ευχερέστερη σε ολόκληρη την Ευρώπη την προσήκουσα αποζημίωση των θυμάτων εγκληματικών πράξεων σε περιπτώσεις που ενέχουν διασυνοριακό στοιχείο. Το καθεστώς λειτουργεί βάσει των συστημάτων των κρατών μελών όσον αφορά την αποζημίωση των θυμάτων των εκ προθέσεως τελούμενων εγκλημάτων βίας που διαπράττονται στην αντίστοιχη επικράτειά τους. Για να διασφαλισθεί η εύρυθμη λειτουργία του συστήματος αυτού συνεργασίας, το άρθρο 12, παράγραφος 2, της οδηγίας επιβάλλει στα κράτη μέλη να διαθέτουν ή να καθιερώσουν σύστημα αποζημιώσεως των θυμάτων των εκ προθέσεως τελούμενων εγκλημάτων βίας που διαπράττονται στην επικράτειά τους, βάσει του οποίου να διασφαλίζεται η εύλογη και προσήκουσα αποζημίωση των θυμάτων. Πρέπει να γίνει δεκτό ότι η υποχρέωση αυτή αφορά κάθε μορφή εκ προθέσεως τελούμενων εγκλημάτων βίας, κι όχι μόνον ορισμένα εξ αυτών.
   Στην ιταλική έννομη τάξη υφίσταται εθνικό σύστημα αποζημιώσεως των θυμάτων εγκληματικών πράξεων, το οποίο αποτελείται από σειρά ειδικών νόμων σχετικών με την αποζημίωση των θυμάτων συγκεκριμένων μορφών εκ προθέσεως τελούμενων εγκλημάτων βίας και όχι γενικό σύστημα αποζημιώσεως των θυμάτων κάθε αδικήματος το οποίο χαρακτηρίζεται από τον ιταλικό ποινικό κώδικα ως εκ προθέσεως τελούμενο έγκλημα βίας. Ειδικότερα, η ιταλική έννομη τάξη δεν προβλέπει σύστημα αποζημιώσεως των θυμάτων εκ προθέσεως τελούμενων εγκλημάτων βίας τα οποία εμπίπτουν στο «κοινό ποινικό δίκαιο» και όχι στο πεδίο εφαρμογής ειδικών νόμων.
   Ως εκ τούτου, πρέπει να διαπιστωθεί ότι η Ιταλική Δημοκρατία παρέβη τις υποχρεώσεις που υπέχει από το άρθρο 12, παράγραφος 2, της οδηγίας 2004/80/ΕΚ.
   
      (1)  Οδηγία 2004/80/ΕΚ του Συμβουλίου, της 29ης Απριλίου 2004, για την αποζημίωση των θυμάτων εγκληματικών πράξεων (ΕΕ L 261, σ. 15).